# Langsvarsoppgave

#### Vedlegg:

#### -«Verden ifølge Vinni» av Nils Anker og Øyvind Sauvik, 2021, utdrag fra biografi

#### - «Større enn meg» av Aksel Lund Svindal og Torbjørn Ekelund, 2020, utdrag fra biografi

#### De vedlagte tekstene er åpningen på to biografier.

#### **Sammenlign form og innhold i de vedlagte tekstene og reflekter over hvordan hvordan jeg-personene blir framstilt i tekstvedleggene.**

**Svaret ditt vil bli vurdert på følgende områder:**

* Svar på oppgaven
	+ viser forståelse av de vedlagde tekstene
	+ har eksempler og bruker relevant fagspråk
	+ sammenligner vedleggene
	+ reflekterer over hvordan tekstene framstiller jeg-personene
* Struktur og sammenheng
* Språkføring og formelle ferdigheter

**Vedlegg:**

***Verden ifølge Vinni:***

**KJÆRLIGHET OG FRYKT**

Jeg er en narr på vei til de kongelige. Jeg veit ingenting om kjærlighet. Jeg trodde veggene hadde fått noen sprekker her og der, kanskje noen setningsskader som lett kunne fikses, men hele jævla byen er sønderbombet, knust, ja selv bomberommene har kjørt seg.

Jeg sitter i en minibuss på vei til en artistmiddag, et veldedighetsopplegg hos kronprinsparet på Skaugum. Jeg har drukket litt champagne. Jeg skjelver og rister ukontrollerbart, kommer bare til å be sjåføren sette meg av på første og beste bensinstasjon — dette gidder jeg ikke, dette går ikke. Få meg av.
Det er sent i 2011. Jeg skal straks ha mitt mest innbringende år, skal gå fra lett utlevd bad boy til en slags folkehelt, men har pisset vekk alt annet. Verden min er i grus, og det er jeg selv som har smadret den. Jeg er en vits ikledd caps og basale misforståelser. Jeg er ikke den jeg trodde.

«Vinni skal skilles» kunne jeg lese på forsiden av Se og Hør samme morgen, men akkurat dét trodde jeg ikke stort på. Da visste de mer enn meg. Også dette kom til å løse seg, slike ting alltid gjør for meg. Noen kommer meg til unnsetning, noen har ryggen min: Noe bra dop her, en hjelpende uppercut der, en seng å sove på, en god deal når skattekravet vokser, en snut som dropper håndjern gjennom hotellobbyen, alltid noen som vil bygge meg opp, gi meg helse og helbred når ting blir for ustreit. Jeg blir ivaretatt. Jeg tilgis. Jeg lander på beina. Sola skinnet på meg.

Vi har en sønn sammen. Hun og ham er alt for meg. Men sammen hos parterapeuten i dag — for en ettermiddag og et helt verdensbilde siden — slår det regelrett pusten ut av meg: Dette skjer meg. Dette er uopprettelig. Hun forteller om hvordan det er å leve med meg. Jeg har trodd verden var flat når den er rund. Alle ideer om egen fortreffelighet — popstjerne, forsørger, kul kis — jeg er med ett totalt avkledd. Dette kan jo ikke reddes. Jeg har ødelagt det kjæreste jeg har.

Jeg overtales til å bli på bussen, men gjør ingen forsøk på å skjule det helt åpenbare: Jeg er en ruin.

Når vi alle skal fotograferes på Skaugum, slenger jeg en kjip bemerkning til fotografen, en liten kar, om nettopp hans beskjedne høyde. Det er skammelig, men det er som om jeg ikke klarer å la være.
Jeg holder på så jævla mye smerte, kan ikke du bare ta litt av den for meg?

[...]
Jeg klarer meg greit på Skaugum. Jeg er god til å drikke på denne tida, har høy toleranse, har gått gjennom hele «Hver gang vi møtes» i halvfylla, har trosset min svenske kollega og kompis Timbuktus eneste råd da jeg skulle inn: Hva enn du gjør, ikke drikk! Opplegget er nok av en påkjenning fra før.
Eg tar rødvin, takk! sa Jan Eggum allerede første lunsj i produksjonen, og jeg kjente lettelsen synge i meg: Visst pokker skal jeg drikke her.

Dager etter ligger jeg og brekker meg og peser over en dass i en tom, nybygd innskuddsleilighet på Grønland, lånt av daværende eiendomsbaron Arne Hvidsten. Jeg prøver å grine, men det kommer ingenting, bare luft.

Jeg veit at jeg både har øl, piller og tjall liggende, men må jeg ta raw dog, ubeskyttet. Det er som søstera mi sier, smerten kommer, ikke legg ut på løpetur, ikke rus deg, ikke gjør yoga eller hva som helst, men stå i den, kjenn den, opplev den i sin reneste form. I det som var hjemmet mitt, har jeg en vakker kone, nydelig gutt. Men i stedet ligger jeg og vrir meg aleine i en steril ettroms med utsikt til Akerselvas narkiser og langere. Denne fikset du greit, Øyvind.

Det er først litt etter, da jeg sitter aleine i bilen mot Kolbotn, at det slipper. Det er Aksel Hennie som ringer. Han dukket opp i klessjappa jeg jobbet i på nittitallet, med noen rabattkuponger, vi ble venner […]. Aksel har mistet broren sin samme år. Nå tilbyr han meg husly: Jeg har kjellerstue. Jeg har Playstation. Vi kan snakke, vi kan la være å snakke. Du skal ikke gå gjennom dette aleine.

Den utstrakte hånden gjør at det endelig velter seg inni meg. Jeg kjører inn til siden av veien, slår av motoren, krummer meg over rattet, lar det komme.

Seinere, på et møte for Anonyme Alkoholikere hevder en deltager at vi mennesker bare styres av to grunnemosjoner, kjærlighet og frykt.

Jeg vet altså ingenting om kjærlighet. Men jeg vet mye om frykt.

Virkeligheten treffer sjelden som et kyss på kinnet, mer som et kne i ballene.

Av Nils Anker og Øyvind Sauvik, 2021. Utdrag fra biografien Verden ifølge Vinni.

#### **Vedlegg:**

#### *Større enn meg:*

**FØRSTEMANN NED**

Jeg står alene.
Hodet er tømt for tanker, verden utenfor har opphørt å eksistere. Løypa ligger under meg. Jeg kan den utenat. Jeg kan se den for meg når jeg lukker øynene, hver meter, hver kurve, og jeg vet nøyaktig hva jeg skal gjøre. Alt er øvd inn til minste detalj, repetert gjennom tusenvis
av treningstimer, år etter år. Jeg stoler på kroppen, stoler på hodet.

Jeg har lagt en plan. Løypa er besiktiget. Mentalt har jeg kjørt den mange ganger allerede.

Nå er det konkurranse.
Nå ligger alt i mine hender.
Når løpet begynner, overtar instinktet. Kroppens hukommelse, balansen, bevegelsene, en følelse av å være utenfor meg selv, og samtidig intenst til stede.
Toppfarten er 150 km/t, underlaget er is. De bratteste partiene er mye brattere enn unnarennet i en hoppbakke. Det går ikke an å bremse, det er umulig å stoppe, det er som å surfe på store bølger som bryter på havet, du kan ikke kjempe imot, du må spille på lag, følge deres bevegelser.
Kortest mulig vei med høyest mulig hastighet.

Sånn er utfor.

Det eneste jeg kan gjøre er å fortsette. Og uansett hvor fort det går, vil jeg at det skal gå fortere.

Langs løypa høres jubelen fra 30000 tilskuere, men for meg er det stille. Det eneste jeg hører er vinden. Jeg trenger det suset. Det hjelper meg til å holde balanse. Det forteller meg noe om hastigheten jeg har.
Jeg har tunnelsyn. På nitti sekundet blunker jeg en gang. Tar inn all informasjon som er nødvendig, ingenting annet. Det eneste jeg ser, er verden rett forn meg elementene jeg forholder meg til, konturene i snøen og en linje som ikke eksisterer, som bare jeg kan se.

Idealsporet, buen som er den raskeste en sving.
Jeg befinner meg i fremtiden. Hastigheten er så høy at det er der jeg må være, ett sekund fram i foran min egen kropp, der ligger alt mitt fokus.

Utfor er frykt.

Den samme følelsen som oppstår når du mister kontrollen over bilen og skjønner at du kommer til å krasje. Nervesystemets akutte alarmberedskap, støkket i kroppen og adrenalinet som pumper. Som å kollidere på en motorvei, igjen og igjen, hvert sekund i nesten to minutter.

Utfor er en fortelling med en enkel dramaturgi. Det er ingen stilkarakterer, det eneste som gjelder er å bli førstemann ned.
Tyngdekraften. Sentrifugalkraften. Hastigheten. Jeg slåss mot motstandere som er like gamle som jorda selv. Så er det over.

Fordi jeg krysser mållinjen.
Eller fordi jeg aldri kommer så langt.

Av Aksel Lund Svindal og Torbjørn Ekelund, 2020. Utdrag fra biografien Større enn meg.